### מדריך למורה

### מסכת ביכורים פרק ג משנה ו

# מקרא ביכורים

זהו רגע השיא בהבאת הביכורים. מביא הביכורים מתייצב מול הכהן וקורא את פסוקי מקרא הביכורים. במהלך היחידה נראה את הפסוקים שיש לקרוא ואת סדר הקריאה לפי כל אחת מהדעות. נראה כיצד לאחר מקרא הביכורים היו מניחים את סל הביכורים בצד המזבח ומשתחווים לנוכח פני ה', אל מול הכניסה להיכל.

נעשה מאמץ לחוות את הדברים, בבחינת 'ונשלמה פרים שפתינו', ונתפלל שנזכה במהרה בימינו להביא ביכורים בעצמנו.

**משך ההוראה**: שיעור עד שיעור וחצי

נוסח המשנה

## עוֹדֵהוּ הַסַּל עַל כְּתֵפוֹ –

## קוֹרֵא מֵ"הִגַּדְתִּי הַיּוֹם לַה' אֱ-לֹהֶיךָ" (דברים כו, ג) עַד שֶׁגּוֹמֵר כָּל הַפָּרָשָׁה.

## רַבִּי יְהוּדָה אוֹמֵר: עַד "אֲרַמִּי אֹבֵד אָבִי" (דברים כו, ה).

## הִגִּיעַ לַ"אֲרַמִּי אֹבֵד אָבִי", מוֹרִיד הַסַּל מֵעַל כְּתֵפוֹ וְאוֹחֲזוֹ בְּשִׂפְתוֹתָיו, וְכֹהֵן מַנִּיחַ יָדוֹ תַּחְתָּיו וּמְנִיפוֹ, וְקוֹרֵא מֵ"אֲרַמִּי אֹבֵד אָבִי" עַד שֶׁהוּא גוֹמֵר כָּל הַפָּרָשָׁה.

## וּמַנִּיחוֹ בְּצַד הַמִּזְבֵּחַ, וְהִשְׁתַּחֲוָה וְיָצָא.

תוכן

כפי שניתן לראות במושגי התוכן, פרשת מקרא הביכורים, כלומר הפסוקים שעל מביא הביכורים לומר בהגיעו עם הפירות לבית המקדש מחולקת לשתי אמירות. נחלקו תנא קמא ורבי יהודה בסדר האמירה.

לדעת תנא קמא – קורא את כל הפסוקים, כלומר את שתי הקריאות, בעוד הסל על כתפו (לדעת תנא קמא לא ברור כל כך מתי מקיימים את ההנפה)

לדעת רבי יהודה מחיקים את הפרשה לשתיים וסדר הפעולות הוא כזה (ראו איורים בחוברת):

1. קריאה ראשונה – סל על הכתף.
2. הורדת הסל ואחיזה בשפתיו (בחלק העליון), הכהן מחזיק מלמטה ומניף.
3. קריאה שנייה, המביא מחזיק בשפת הסל והכהן מלמטה.

לאחר מקרא הביכורים מניחים את סל הביכורים ליד הפינה הדרומית מערבית של המזבח, משתחווים אל מול הכניסה להיכל ויוצאים.

משמעות

נעיין מעט בשאלה למה מביאי הביכורים קוראים פסוקים שקשורים ליציאת מצרים, ניתן אף לציין שבליל הסדר אנו קוראים גם כן פסוקים אלו.

יעל: אני לא מבינה למה מביא הביכורים צריך לקרוא דווקא פסוקים שקשורים ליציאת מצרים.

חגי: אילו לא הייתה יציאת מצרים עד עכשיו היינו משועבדים, ולא היו לנו עצים להביא מהם ביכורים..

יעל: יציאת מצרים והכניסה לארץ הם הבסיס לכול.

מושגי תוכן

**מצוַת מקרא ביכורים**

פסוקי מקרא הביכורים כתובים בחומש דברים בפרשת כי תבוא (דברים כו ג-י). על מביא הביכורים **לומר** בהגיעו עם הביכורים לבית המקדש שתי אמירות:

**קריאה ראשונה** (דברים כו, ג):

וּבָאתָ אֶל הַכֹּהֵן אֲשֶׁר יִהְיֶה בַּיָּמִים הָהֵם, **וְאָמַרְתָּ** אֵלָיו:

**הִגַּדְתִּי הַיּוֹם לַה' אֱ-לֹהֶיךָ**, כִּי בָאתִי אֶל הָאָרֶץ אֲשֶׁר נִשְׁבַּע ה' לַאֲבֹתֵינוּ לָתֶת לָנוּ.

**קריאה שנייה** (דברים כו, ה-י):

**וְעָנִיתָ וְאָמַרְתָּ** לִפְנֵי ה' אֱ-לֹהֶיךָ:

**אֲרַמִּי אֹבֵד אָבִי**, וַיֵּרֶד מִצְרַיְמָה, וַיָּגָר שָׁם בִּמְתֵי מְעָט, וַיְהִי שָׁם לְגוֹי גָּדוֹל עָצוּם וָרָב. **וַיָּרֵעוּ אֹתָנוּ הַמִּצְרִים וַיְעַנּוּנוּ וַיִּתְּנוּ עָלֵינוּ עֲבֹדָה קָשָׁה**. וַנִּצְעַק אֶל ה' אֱ-לֹהֵי אֲבֹתֵינוּ, וַיִּשְׁמַע ה' אֶת קֹלֵנוּ, וַיַּרְא אֶת עָנְיֵנוּ וְאֶת עֲמָלֵנוּ וְאֶת לַחֲצֵנוּ. **וַיּוֹצִאֵנוּ ה' מִמִּצְרַיִם בְּיָד חֲזָקָה וּבִזְרֹעַ נְטוּיָה**, וּבְמֹרָא גָּדֹל וּבְאֹתוֹת וּבְמֹפְתִים. **וַיְבִאֵנוּ אֶל הַמָּקוֹם הַזֶּה**, וַיִּתֶּן לָנוּ אֶת הָאָרֶץ הַזֹּאת, אֶרֶץ זָבַת חָלָב וּדְבָשׁ.

וְעַתָּה הִנֵּה הֵבֵאתִי אֶת רֵאשִׁית פְּרִי הָאֲדָמָה אֲשֶׁר נָתַתָּה לִּי ה'.